અખાત્રીજના શુભ દિવસે હું બૅન્કમાંથી ગોલ્ડનો કૉઈન લઉં છું. જેવી સગવડ હોય એવડો, પણ શક્ય હોય ત્યાં સુધી કોઈન લેવાનો જ. આ કૉઈન હું મારા દીકરાઓના નામે લઉં છું અને મારા માટે હું ઓર્નામેન્ટ્સ લઉં છું. આજના દિવસે જોઈતી ડિઝાઇનનું કંઈ ન મળે એવું બને એટલે હું એકાદ વીક પહેલાં જઈને ડિઝાઇન પસંદ કરી લઉં અને પછી ડિલિવરી અખાત્રીજના દિવસે લેવાની. મને યાદ છે કે મારી બચતમાંથી મેં પહેલી કાર લીધી એ પણ અખાત્રીજ ના દિવસે લીધી હતી. મારુતિ-૮૦૦ કાર હતી એ. મારી લાઇફમાં અખાત્રીજનું વિશેષ મહત્વ એ છે કે એ દિવસે હું શૂટિંગ જ કરતી હોઉં છું. છેલ્લાં સાત વર્ષથી આ બનતું આવે છે. આખું વર્ષ ટીવીનું કંઈ કામ ન કર્યું હોય તો પણ આજના આ દિવસે મારી પાસે ગમે ત્યાંથી કામ આવી જાય. હું એને પણ શુકન ગણું છું કે આજના આ દિવસે મારી પાસે લક્ષ્મી આવે છે.